**Назвы асобаў паводле нацыянальнасці**

Для таго, каб утварыць назву чалавека паводле нацыянальнасці, трэба спачатку ад назвы краіны адкінуць канчатак і замест яго дадаць патрэбны суфікс. Часцей за ўсё для назоўнікаў мужчынскага роду гэта будуць суфіксы ***-ец-*** або, радзей***, -ац-*** (пасля зацвярдзелых)***: Эстонія - эстонец, Украіна - украінец, Швейцарыя - швейцарац***; для назоўнікаў жаночага роду - суфікс ***-к-: эстонка, украінка, швейцарка***; для назоўнікаў множнага ліку - суфікс ***-ц-: эстонцы, украінцы, швейцарцы***.

Радзей пры ўтварэнні назоўнікаў мужчынскага роду сустракаецца камбінацыя суфіксаў ***-ан-ін- / -ян-ін-: Данія - датчанін, Егіпет - егіпцянін, Англія - англічанін***; для назоўнікаў жаночага роду - суфіксы ***-ан-к- / -ян-к-: датчанка, егіпцянка, англічанка***. Звярніце ўвагу, што ў назоўніках такога тыпу ў множнім ліку будуць заставацца толькі першы суфікс ***-ан- / -ян-: датчане, егіпцяне, англічане***.

Вялікую групу складаюць таксама назвы нацыянальнасцяў, якія ў мужчынскім родзе ўтвараюцца зусім без суфіксаў: ***Чэхія - чэх, Венгрыя - венгр, Сербія - серб***. Да гэтай групы адносяцца таксама і назвы паводле нацыянальнасці асобаў мужчынскага полу, утвораныя ад назваў з другой часткай ***-стан*** і ***-лянд:*** ***Узбекістан - узбек, Казахстан - казах, Кыргізстан – кыргіз***, ***Фінляндыя – фін.***

Цікавы выпадак з утварэннем назваў нацыянальнасцяў ад краіны ***Польшча***. Для мужчынскага полу гэта суфікс ***-як- (паляк),*** для жаночага полу - суфікс -***к-*** (***полька***, а ні ў якім разе не *палячка*!).

Існуе цэлы шэраг назваў нацыянальнасцяў, якія не адносяцца да вышэй пералічаных груп і ўтвораюцца паводле сваіх унікальных мадэляў: ***Францыя - француз, францужанка, французы,*** ***Латвія - латыш, латышка, латышы***, хоць у апошні час таксама сустракаецца назва ***латвіец***; ***Германія - немец, немка, немцы*** (суплетывізм асноў), хоць сёння можна сустрэць і слова ***Нямеччына*** замест назвы ***Германія***.

Асобна хочацца спыніцца на назвах нацянальнасцяў краіны ***Індыя***. У сучаснай мове гэтыя словы гучаць як ***індыец, індыянка і індыйцы***, а не *індус, індуска* і *індусы* (гэта састарэлая назва жыхароў Індыі, а таксама паслядоўнікаў рэлігійнай плыні індуізм, якіх сёння звычайна клічуць *індуістамі*).

Калі краіна мае складаную назву, то яна будзе захоўвацца і ў назве нацыянальнасці: ***Саудаўская Аравія – грамадзянін / грамадзянка / грамадзяне Саудаўскай Аравіі, Аб’яднаныя Арабскія Эміраты (ААЭ) - грамадзяне ААЭ.***

Ну і калі казаць пра нашага ўсходняга суседа, то ў якасці назваў нацыянальнасцяў часцей за ўсё выкарстоўваецца не назоўнік, а прыметнік: ***рускі, руская, рускія***. Хоць у нашай мове цяпер паралельна ўжываюцца неафіцыйныя назвы ***расеец, расейка, расейцы*** (сцвярджаецца, што гэта назва паводле грамадзянства і ёй афіцыйна адпавядаюць назоўнікі ***расіянін, расіянка, расіяне***).

Шмат якія з назваў назыянальнасцяў асобаў жаночага полу маюць амонімы ці паронімы, а таксама часта з’яўляюцца мнагазначнымі словамі (амонімы - словы, якія гучаць і пішуцца аднолькава, але адрозніваюцца паводле значэння; паронімы - словы, якія гучаць і пішуцца падобна, але адрозніваюцца паводле значэння): ***літоўка - грамадзянка Літвы, пайка металу (ад літаваць), пуня і каса***; ***в'етнамка -  грамадзянка В’етнама і абутак.***

**Заданне**

***Утварыце назвы асобаў мужчынскага і жаночага полу паводле нацыянальнасці, а таксама назавіце******іншыя значэнні слова, амонімы і паронімы, калі яны існуюць:***

Гішпанія (Іспанія) - ён гішпанец, а яна – гішпанка (таксама грып)

Амерыка – ён амерыканец, а яна амерыканка (таксама більярд і турма КДБ у Менску)

Балгарыя – ён балгарын, а яна балгарка (таксама піла)

Галандыя – ён галандзец, а яна галандка (таксама печка)

Польшча – ён паляк, а яна полька (таксама танец)

Чэхія – ён чэх, а яна чэшка (таксама абутак)

Турцыя – ён турак, а яна турчанка (паронім *турка* - посуд для прыгатавання кавы)

Кітай – ён кітаец, а яна кітаянка або кітайка (таксама яблык)

Фінляндыя – ён фін, а яна фінка (таксама нож)

Грэцыя – ён грэк, а яна грачанка (паронім *грэчка* - крупы)

Канада – ён канадзец, а яна канадка (таксама стрыжка)

В'етнам – ён в'етнамец, а яна в'етнамка (таксама абутак)

Панама – ён панамец, а яна панамка (таксама капялюш)

Венгрыя – ён венгр, а яна венгерка (таксама сліва і адзенне)

Карэя – ён карэец, а яна карэянка (паронім *карэйка* – ежа)

Малдова – ён малдаванін, а яна малдаванка (таксама раён Адэсы)